AN COIMISIÚN EORPACH An Bhruiséil,16.11.2022 COM(2022) 645 final 2022/0381(NLE) Togra le haghaidh RIALACHÁN ÓN gCOMHAIRLE lena leasaítear Rialachán (AE) 2021/2283 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena bhforáiltear maidir leis an mbainistiú sin



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá gá le taraif-chuótaí uathrialaitheacha an Aontais le haghaidh táirgí nach leor a dtáirgeacht san Aontas chun freastal ar riachtanais thionscal an úsáideora san Aontas ar feadh tréimhse chuóta áirithe. Ba cheart taraif-chuótaí an Aontais a oscailt ag rátaí nialasacha dleachta nó ag rátaí laghdaithe dleachta le haghaidh méideanna iomchuí, gan na margaí le haghaidh táirgí den sórt sin a shuaitheadh. An 20 Nollaig 2021 ghlac Comhairle an Aontais Eorpaigh Rialachán (AE) 2021/2283 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena ndéantar foráil maidir leis an mbainistiú sin chun go bhféadfaí freastal ar éileamh an Aontais le haghaidh na dtáirgí i gceist faoi na coinníollacha is fabhraí. Déantar an Rialachán a thabhairt cothrom le dáta gach sé mhí chun freastal ar riachtanais thionscal an Aontais. Tá athbhreithniú déanta ag an gCoimisiún, le cúnamh ó Ghrúpa na gCeisteanna Taraife Eacnamaíocha, ar gach iarraidh ó na Ballstáit ar dhleachtanna ar tharaif-chuótaí uathrialaitheacha. Tar éis an athbhreithnithe sin, measann an Coimisiún go bhfuil bonn cirt le taraif-chuótaí uathrialaitheacha a oscailt i gcás táirgí nua áirithe, ar táirgí iad nach liostaítear faoi láthair san Iarscríbhinn a ghabhann le Rialachán (AE) 2021/2283 ón gComhairle. I ndáil le roinnt táirgí eile, ní mór an fhoclaíocht atá in úsáid sa tuairisc a athrú, ba cheart cóid TARIC nua a shannadh, nó bhí gá le méid an chuóta tosaigh a mhéadú. Táirgí a bhfuil taraif-chuóta ag gabháil leo nach bhfuil chun leas eacnamaíoch an Aontais a thuilleadh, ba cheart iad a aistarraingt. Ar mhaithe leis an tsoiléireacht, moltar leagan comhdhlúite den Iarscríbhinn a ghabhann le Rialachán (AE) 2021/2283 ón gComhairle a fhoilsiú, iarscríbhinn a chuirfear in ionad na hIarscríbhinne roimhe sin ina hiomláine. •Comhsheasmhacht le forálacha beartais atá sa réimse beartais cheana Níl tionchar ag an togra seo ar thíortha a bhfuil comhaontú um thrádáil fhabhrach acu leis an Aontas ná ar thíortha is iarrthóirí nó ar iarrthóirí ionchasacha i ndáil le comhaontuithe fabhracha leis an Aontas (e.g. Córas Ginearálaithe um Fhabhair; an córas grúp-thrádála san Afraic, i Muir Chairib agus san Aigéan Ciúin; Comhaontuithe Saorthrádála). •Comhsheasmhacht le beartais eile de chuid an Aontais Tá an togra i gcomhréir le beartais an Aontais maidir leis an talmhaíocht, an trádáil, an fhiontraíocht, an fhorbairt, an comhshaol agus an caidreamh seachtrach. Is é is aidhm do na bearta léirscaoilte trádála atá sa togra seo a áirithiú, maidir le cur ar fionraí sealadach chomhtharaif chustaim an Aontais ar fionraí, go ndéanfar an cur ar fionraí sin i gcomhthéacs phrionsabail agus chuspóirí ghníomhaíocht sheachtrach an Aontais a leagtar amach in Airteagal 21 CAE agus go mbeidh réimsí éagsúla de ghníomhaíocht sheachtrach an Aontais, chomh maith lena ghníomhaíocht sheachtrach agus beartais eile de chuid an Aontais, comhsheasmhach le réimsí eile de ghníomhaíocht sheachtrach an Aontais. Is iomchuí, dá bhrí sin, roinnt táirgí de thionscnamh na Rúise agus na Bealarúise a eisiamh ón laghdú taraife, chun comhsheasmhacht a áirithiú leis na bearta sriantacha a rinne an tAontas i gcoinne na dtíortha sin tar éis an fhogha a thug an Rúis faoin Úcráin. Mar sin féin, d’fhonn soláthar iomchuí a áirithiú agus suaitheadh tromchúiseach a sheachaint i roinnt margaí san Aontas, is gá na taraif-chuótaí a choinneáil le haghaidh táirgí áirithe de thionscnamh na Rúise. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 31 den Chonradh ar Fheidhmiú an Aontais Eorpaigh (CFAE) bunús dlí an togra seo. •Coimhdeacht (i gcás inniúlacht neamheisiach)

Tagann an togra faoi inniúlacht eisiach an Aontais. Dá bhrí sin, níl feidhm ag prionsabal na coimhdeachta. •Comhréireacht Comhlíonann an togra prionsabal na comhréireachta. Mar a shonraítear sa teachtaireacht ón gCoimisiún maidir le fionraíochtaí taraife uathrialaitheacha agus taraif-chuótaí uathrialaitheacha, tá na bearta a bheartaítear i gcomhréir leis na prionsabail maidir le nósanna imeachta a shimpliú le haghaidh oibreoirí atá i mbun trádáil eachtrach. Ní théann an Rialachán seo thar a bhfuil riachtanach chun na cuspóirí a shaothraítear a ghnóthú, i gcomhréir le hAirteagal 5(4) den Chonradh ar an Aontas Eorpach (CAE). •An rogha ionstraime De bhua Airteagal 31 de CFAE, ‘Déanfaidh an Chomhairle, ar thogra ón gCoimisiún, dleachtanna na Comhtharaife Custaim a shocrú’. Dá bhrí sin, Rialachán ón gComhairle an ionstraim iomchuí sa chás seo. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Bhí an scéim um tharaif-chuótaí uathrialaitheacha ina cuid de staidéar meastóireachta maidir le fionraíochtaí taraife uathrialaitheacha a rinneadh in 2013. Is amhlaidh atá toisc go bhfuil an dá bheart comhchosúil le chéile, ach amháin go gcuirtear teorainn le méideanna allmhairí mar gheall ar tharaif-chuótaí uathrialaitheacha, agus go gceadaítear le fionraíochtaí taraife uathrialaitheacha tarscaoileadh iomlán nó páirteach na ngnáthdhleachtanna is infheidhme maidir le hearraí áirithe a allmhairítear isteach san Aontas ar chainníocht neamhtheoranta. Ba é ba chonclúid don mheastóireacht go bhfuil an bhunréasúnaíocht atá ann i leith na scéime fós bailí. An coigilteas costais le haghaidh ghnólachtaí an Aontais a allmhairíonn earraí faoin scéim, d’fhéadfadh sé a bheith mór. Ar an mbonn céanna, d’fhéadfadh tairbhí níos ginearálta a bheith leis na coigiltis sin, de réir an táirge, na cuideachta agus na hearnála, amhail borradh a chur faoin iomaíochas, modhanna táirgthe a dhéanamh níos éifeachtúla agus poist a chruthú nó a choimeád san Aontas. Is féidir teacht ar na mionsonraí maidir le coigiltis a eascraíonn ón rialachán seo i bpointe 4 agus sa ráiteas airgeadais reachtach a ghabhann leis seo. •Comhairliúcháin leis na páirtithe leasmhara Grúpa na gCeisteanna Taraife Eacnamaíocha, grúpa atá comhdhéanta de thoscaireachtaí ó gach Ballstát agus ón Tuirc, thug sé cúnamh don Choimisiún chun an togra seo a ullmhú. Rinne Grúpa na gCeisteanna Taraife Eacnamaíocha measúnú cúramach ar gach iarraidh (iarraidh nua nó iarraidh le haghaidh leasaithe). Rinne sé scrúdú faoi leith ar gach cás chun a áirithiú nach raibh aon dochar á dhéanamh do tháirgeoirí an Aontais agus go raibh iomaíochas táirgthe an Aontais á neartú agus á dhaingniú mar gheall air. Is trí bhíthin plé a rinne baill Ghrúpa na gCeisteanna Taraife Eacnamaíocha an measúnú, agus chuaigh na Ballstáit i gcomhairle leis na tionscail, leis na comhlachais, leis na comhlachais tráchtála agus leis na páirtithe leasmhara rannpháirteacha eile lena mbaineann. Na taraif-chuótaí uile a liostaítear, socraíodh iad ar bhonn comhaontuithe nó comhréitithe a baineadh amach le linn plé a rinneadh ag Grúpa na gCeisteanna Taraife Eacnamaíocha. Níor sainaithníodh aon riosca tromchúiseach a d’fhéadfadh a bheith ann a mbeadh iarmhairtí do-athraithe aige. •Measúnú tionchair Is leasú de chineál teicniúil amháin é an leasú atá beartaithe, agus ní bhaineann sé ach le cumhdach na dtaraif-chuótaí a liostaítear san Iarscríbhinn a ghabhann le Rialachán (AE) Uimh. 2021/2283. Ní dhearnadh measúnú tionchair toisc nach bhfuil coinne leis go mbeidh tionchar suntasach ag na hathruithe atá beartaithe a dhéanamh ar an liosta táirgí a thairbheodh de chuótaí uathrialaitheacha na ndleachtanna Comhtharaife Custaim. •Cearta bunúsacha Níl aon iarmhairt ag an togra ar chearta bhunúsacha. 4.IMPLEACHTAÍ BUISÉADACHA Ní bheidh aon tionchar airgeadais ag an togra seo ar chaiteachas ach beidh tionchar airgeadais aige ar ioncam. Tá ocht dtáirge nua san iarscríbhinn. Déantar na dleachtanna neamhbhailithe a chomhfhreagraíonn do na taraif-chuótaí faoi seach a ríomh ar bhonn réamh-mheastacháin an Bhallstáit iarrthaigh le haghaidh 2021. De bharr go ndearnadh 15 chuóta a scriosadh, áfach, agus gur tháinig na taraifí isteach athuair, meastar gur tháinig ann d’fharasbarr EUR 14 mhilliún de bharr a thionchair sin ar bhailiú dleachtanna custaim. Is fiú EUR 10,5 milliún in aghaidh na bliana an éifeacht dhearfach foriomlán ar acmhainní dílse traidisiúnta bhuiséad an Aontas Eorpaigh (75 % den iomlán). Leis an ráiteas airgeadais reachtach, leagtar amach ar bhealach níos mionsonraithe impleachtaí buiséadacha an togra. 5.EILIMINTÍ EILE

•Pleananna cur chun feidhme, agus socruithe faireacháin, meastóireachta agus tuairiscithe Na bearta atá beartaithe, tá siad á mbainistiú laistigh de chreat Tharaif Chomhtháite an Aontais Eorpaigh ‘TARIC’ (tá siad comhtháite in TARIC agus á mbainistiú ag bunachar sonraí QUOTA) agus tá siad á gcur i bhfeidhm ag riaracháin chustaim na mBallstát. 2022/0381 (NLE) Togra le haghaidh RIALACHÁN ÓN gCOMHAIRLE lena leasaítear Rialachán (AE) 2021/2283 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena bhforáiltear maidir leis an mbainistiú sin TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31 de, Ag féachaint don togra ón gCoimisiún Eorpach, De bharr an mhéid seo a leanas: (1)Chun soláthar leordhóthanach gan bhriseadh a áirithiú i gcás táirgí áirithe talmhaíochta agus tionsclaíocha nach dtáirgtear cainníocht leordhóthanach díobh san Aontas agus, dá bhrí sin, chun aon suaitheadh sa mhargadh le haghaidh na dtáirgí sin a sheachaint, osclaíodh taraif-chuótaí uathrialaitheacha le Rialachán (AE) 2021/2283 ón gComhairle. Laistigh de na taraif-chuótaí sin, is féidir táirgí a allmhairiú isteach san Aontas ag rátaí laghdaithe dleachta nó ag rátaí nialasacha dleachta. (2)Ós rud é gur chun leas an Aontais é soláthar leordhóthanach táirgí tionsclaíocha áirithe a áirithiú agus ag féachaint don fhíoras nach ndéantar cainníochtaí leordhóthanacha táirgí comhionanna, coibhéiseacha ná ionadacha a tháirgeadh laistigh den Aontas, is gá taraif-chuótaí nua a oscailt agus rátaí nialasacha dleachta a bheith ag na sraithuimhreacha 09.2921, 09.2922, 09.2923, 09.2924, 09.2925, 09.2926, 09.2927 agus 09.2931 le haghaidh cainníochtaí iomchuí de na táirgí sin. (3)Toisc nach leordhóthanach a thuilleadh raon feidhme na dtaraif-chuótaí a bhfuil na sraithuimhreacha 09.2723 agus 09.2763 ag gabháil leo chun freastal ar riachtanais oibreoirí eacnamaíocha laistigh den Aontas, ba cheart tuairisc na dtáirgí a chumhdaítear leis na cuótaí sin a leasú agus ba cheart na cóid TARIC is infheidhme le haghaidh na dtáirgí sin a mhodhnú dá bharr. (4)Ó tharla gur chun leas an Aontais é soláthar leordhóthanach táirgí tionsclaíocha áirithe a áirithiú ba cheart méadú a dhéanamh ar mhéideanna na dtaraif-chuótaí faoi na sraithuimhreacha 09.2563, 09.2682, 09.2828 agus 09.2854. (5)Ó tharla gur méadaíodh acmhainneacht táirgeachta an Aontais i dtaca le táirgí tionsclaíocha áirithe, ba cheart laghdú a dhéanamh ar mhéideanna na dtaraif-chuótaí faoi na sraithuimhreacha 09.2575 agus 09.2913. (6)I gcás taraif-chuótaí faoi na sraithuimhreacha 09.2583, 09.2819, 09.2839 agus 09.2855, ba cheart síneadh ama a chur le tréimhse an chuóta agus ba cheart méid an chuóta a mhodhnú ar bhonn bliantúil de bharr nach raibh na taraif-chuótaí ar oscailt ach ar feadh tréimhse 6 mhí agus go bhfuil sé fós chun leas an Aontais iad a choinneáil ar bun. (7)Ós rud é nach chun leas an Aontais a thuilleadh na taraif-chuótaí a bhfuil na sraithuimhreacha 09.2003, 09.2576, 09.2577, 09.2592, 09.2650, 09.2673, 09.2688, 09.2694, 09.2708, 09.2710, 09.2734, 09.2799, 09.2829, 09.2866 agus 09.2880 ag gabháil leo a choinneáil ar bun, ba cheart iad a dhúnadh. (8)Ag an am céanna, tá meath tagtha ar an gcaidreamh idir an tAontas agus an Rúis le blianta beaga anuas, go háirithe mar gheall ar an neamhaird a thug an Rúis ar an dlí idirnáisiúnta agus mar gheall ar an ionradh gan chúis agus gan údar a rinne sí ar an Úcráin. An 6 Deireadh Fómhair 2022, ghlac an Chomhairle an t‑ochtú pacáiste smachtbhannaí i gcoinne na Rúise mar gheall ar a cogadh foghach leanúnach i gcoinne na hÚcráine agus na hainghníomhartha tuairiscithe a rinne fórsaí armtha na Rúise san Úcráin. (9)Cé gur comhalta den Eagraíocht Dhomhanda Trádála í an Rúis, is féidir leis an Aontas brath ar na heisceachtaí a bhfuil feidhm acu faoin gComhaontú lena mbunaítear an Eagraíocht Dhomhanda Trádála, agus go háirithe Airteagal XXI de Chomhaontú Ginearálta 1994 um Tharaifí agus Trádáil, go háirithe maidir leis an oibleagáid na buntáistí a thugtar do tháirgí comhchosúla arna n‑allmhairiú ó thíortha eile (cóir an náisiúin barrfhabhair) a thabhairt do tháirgí a allmhairítear ón Rúis. (10)I bhfianaise mheath an chaidrimh idir an tAontas agus an Rúis, chun comhleanúnachas le gníomhaíochtaí agus prionsabail an Aontais i réimse ghníomhaíocht sheachtrach an Aontais a áirithiú, ní bheadh sé iomchuí, dá bhrí sin, cead a thabhairt do tháirgí de thionscnamh na Rúise tairbhe a bhaint as cóir an náisiúin barrfhabhair ná a bheith saor ó dhleacht maidir leis na táirgí a chumhdaítear leis an Rialachán seo. Dá bhrí sin, is gá na taraif-chuótaí faoi seach le haghaidh na dtáirgí sin a bhaint.

(11)Tá meath tagtha ar an staid idir an tAontas agus an Bhealarúis le blianta beaga anuas, mar gheall ar neamhaird réimeas na Bealarúise ar an dlí idirnáisiúnta, ar chearta bunúsacha agus ar chearta an duine. Ina theannta sin, thug an Bhealarúis tacaíocht fhorleathan d’fhogha míleata na Rúise i gcoinne na hÚcráine ón tús. (12)Ó bhí mí Dheireadh Fómhair 2020 ann, tá bearta sriantacha á bhforchur de réir a chéile ag an Aontas ar an mBealarúis maidir le sáruithe leanúnacha ar chearta an duine, maidir le himircigh a ionstraimiú agus maidir le rannpháirtíocht na Bealarúise i bhfogha míleata na Rúise i gcoinne na hÚcráine. Ós rud é nach ball den Eagraíocht Dhomhanda Trádála í an Bhealarúis, níl sé d’oibleagáid ar an Aontas, de bhua an Chomhaontaithe lena mbunaítear an Eagraíocht Dhomhanda Trádála, cóir an náisiúin barrfhabhair a thabhairt do tháirgí ón mBealarúis. Ina theannta sin, ceadaítear le comhaontuithe trádála gníomhaíochtaí áirithe a dhéanamh a bhfuil údar leo ar bhonn clásail eisceachta is infheidhme, go háirithe eisceachtaí slándála. (13)I bhfianaise mheath an chaidrimh idir an tAontas agus an Bhealarúis, chun comhleanúnachas le gníomhaíochtaí agus prionsabail an Aontais i réimse ghníomhaíocht sheachtrach an Aontais a áirithiú, ní bheadh sé iomchuí, dá bhrí sin, cead a thabhairt do tháirgí de thionscnamh na Bealarúise tairbhe a bhaint as cóir an náisiúin barrfhabhair ná a bheith saor ó dhleacht maidir leis na táirgí a chumhdaítear leis an Rialachán seo. (14)Mar sin féin, d’fhonn soláthar iomchuí a áirithiú agus suaitheadh tromchúiseach a sheachaint i roinnt margaí san Aontas, is gá na taraif-chuótaí a choinneáil le haghaidh na dtaraif-chuótaí a bhfuil na sraithuimhreacha 09.2600, 09.2742, 09.2698 agus 09.2835 ag gabháil leo a choinneáil i gcás táirgí áirithe de thionscnamh na Rúise, a thagann faoi chóid TARIC 2712 90 39 10, 2926 10 00 10, 3204 17 00 30 agus 7604 29 10 30 faoi seach. Ba mhó ná 50 % sciar na dtáirgí sin de luach iomlán na n‑allmhairí isteach san Aontas sna blianta 2019 go 2021 gan aon soláthróir malartach nó soláthraí malartach teoranta ó thríú tíortha eile. Léiríonn luach na n‑allmhairí sin go bhfuil oibreoirí tionscail an Aontais ag brath cuid mhór ar na hallmhairí sin agus go mbeadh cruatan díréireach ag na hoibreoirí sin dá ndéanfaí na cuótaí taraife a bhaint. (15)Dá bhrí sin, i bhfianaise an chomhthéacs thuas, is iomchuí agus is ceadmhach deireadh a chur leis an bhfionraíocht ar dhleachtanna CCT ar tháirgí áirithe de thionscnamh na Rúise agus na Bealarúise, agus na Rialacha Ginearálta maidir le dleachtanna a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle, agus go háirithe Cuid a hAon, Cuid I, Cuid B, pointe 1 de, á gcur i bhfeidhm. (16)Ós rud é gur eisceacht é na taraif-chuótaí uathrialaitheacha a dheonú ar chur i bhfeidhm na ndleachtanna comhtharaife custaim, is ionann na dleachtanna comhtharaife custaim sin a thabhairt isteach arís ar allmhairí de thionscnamh na Bealarúise agus na Rúise agus filleadh ar an ngnáthstaid (féach pointí 2.1.2 agus 2.2.1 den Teachtaireacht ón gCoimisiún maidir le fionraíochtaí agus cuótaí taraife uathrialaitheacha). Dá bhrí sin, ní beart sriantach ná toirmeascach é baint theoranta na dtaraif-chuótaí le haghaidh táirgí áirithe de thionscnamh na Rúise agus na Bealarúise, ach is é is cuspóir dó cosc a chur ar na tíortha sin tairbhe indíreach a bhaint as beart aontaobhach de chuid an Aontais agus comhleanúnachas foriomlán ghníomhaíochtaí an Aontais a áirithiú. (17)Ba cheart, dá bhrí sin, Rialachán (AE) 2021/2283 a leasú dá réir. (18)Chun nach gcuirfear isteach ar chur i bhfeidhm scéim na dtaraif-chuótaí, agus chun na treoirlínte sa Teachtaireacht ón gCoimisiún maidir le fionraíochtaí agus cuótaí taraifí uathrialaitheacha a chomhlíonadh, ba cheart na hathruithe dá bhforáiltear leis an Rialachán seo maidir leis na taraif-chuótaí le haghaidh na dtáirgí lena mbaineann a chur i bhfeidhm ón 1 Eanáir 2023. Dá bhrí sin, ba cheart an Rialachán seo a theacht i bhfeidhm mar ábhar práinne, TAR ÉIS AN RIALACHÁN SEO A GHLACADH: Airteagal 1 Leasaítear Rialachán (AE) 2021/2283 mar a leanas: (1)in Airteagal 1, cuirtear an mhír seo a leanas leis: ‘4. Níl feidhm ag an bhfionraí a leagtar síos i mír 2 maidir le táirgí de thionscnamh na Bealarúise agus na Rúise, cé is moite de chuótaí uimhreacha 09.2600, 09.2742, 09.2698 agus 09.2835.’; (2)cuirtear an téacs a leagtar amach san Iarscríbhinn a ghabhann leis an Rialachán seo in ionad na hIarscríbhinne. Airteagal 2 Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 1 Eanáir 2023 Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil,